Projekto XIIP-1438(2)

LIETUVOS RESPUBLIKOS

DAUGIABUČIŲ GYVENAMŲJŲ NAMŲ IR KITOS PASKIRTIES PASTATŲ SAVININKŲ BENDRIJŲ ĮSTATYMO NR. I-798

2, 7, 8 IR 14 STRAIPSNIŲ PAKEITIMO

ĮSTATYMAS

2014 m. d. Nr.

Vilnius

1 straipsnis. 2 straipsnio pakeitimas

1. Pakeisti 2 straipsnio 15 dalies 1 punktą ir jį išdėstyti taip:

„1) bendrosios pastato konstrukcijos – pagrindinės pastato konstrukcijos (pamatai, visos laikančiosios sienos ir kolonos, išorinės sienos ir vidinės pertvaros, atskiriančios bendrojo naudojimo patalpas nuo skirtingiems savininkams priklausančių butų ir kitų patalpų, perdangos, stogas, fasado architektūros detalės, ir išorinės (fasado) konstrukcijos (balkonų, lodžijų ir terasų laikančiosios konstrukcijos, aptvarai, stogeliai, išorės durys, išoriniai laiptai), tarpaukštinių laiptų konstrukcijos, nuožulnos);“

2. Pakeisti 2 straipsnio 15 dalies 3 punktą ir jį išdėstyti taip:

„3) pastato bendrojo naudojimo patalpos ir kitos pastato dalys – pastato laiptinės, holai, koridoriai, galerijos, palėpės, sandėliai, rūsiai, pusrūsiai ir kitos patalpos, bendrojo naudojimo balkonai, lodžijos, terasos, jeigu jie nuosavybės teise nepriklauso atskiriems savininkams;“

2 straipsnis. 7 straipsnio pakeitimas

Pakeisti 7 straipsnio 1 dalies 4 punktą ir jį išdėstyti taip:

„4) esminės bendrosios dalinės nuosavybės teisės objekto charakteristikos – pastato (pastatų) pavadinimas (pavadinimai), adresas (adresai), nurodytas (nurodyti) Lietuvos Respublikos adresų registre, pastato unikalus numeris (pastatų unikalūs numeriai), nurodyti Nekilnojamojo turto registre;“

3 straipsnis. 8 straipsnio pakeitimas

Papildyti 8 straipsnį 5 dalimi:

„5. Juridinių asmenų registro tvarkytojas apie bendrijos įregistravimą, išregistravimą ar bendrijos įstatų perregistravimą praneša Nekilnojamojo turto registro tvarkytojui. Šio pranešimo pagrindu Nekilnojamojo turto registro nuostatuose nustatyta tvarka Nekilnojamojo turto registre padaroma ar panaikinama žyma apie pastato (pastatų) bendrojo naudojimo objektų valdymo formą – įsteigtą bendriją. Žymos apie bendrojo naudojimo objektų valdymo formą – įsteigtą bendriją Nekilnojamojo turto registre pranešimo pagrindu daromos, jeigu pranešime nurodyto pastato (pastatų) registro įraše nėra padaryta žymų apie kitas įsteigtas bendrijas ir kitas bendrojo naudojimo objektų valdymo formas – sudarytą jungtinės veiklos sutartį ar paskirtą administratorių.“

4 straipsnis. 14 straipsnio pakeitimas

1. Pakeisti 14 straipsnio 6 dalies 5 punktą ir jį išdėstyti taip:

„5) bendrijos dokumentų ir duomenų pateikimą Juridinių asmenų registro tvarkytojui ir savivaldybės vykdomajai institucijai;“

2. Pakeisti 14 straipsnio 6 dalies 13 punktą ir jį išdėstyti taip:

„13) duomenų pateikimą bendrijos revizijos komisijai ir (ar) auditoriui, taip pat savivaldybės vykdomajai institucijai ar jos įgaliotiems asmenims, turintiems teisę kontroliuoti, kaip bendrijos valdymo organai atlieka jiems pagal šį įstatymą priskirtas funkcijas.“

5 straipsnis. Įstatymo įsigaliojimas ir įgyvendinimas

1. Šis įstatymas, išskyrus 3 straipsnį, įsigalioja 2014 m. liepos 1 d.

2. Šio įstatymo 3 straipsnis įsigalioja 2015 m. sausio 1 d.

3. Šio įstatymo 2 straipsnio nuostatos taikomos po šio įstatymo įsigaliojimo dienos steigiamų daugiabučių gyvenamųjų namų ar kitos paskirties pastatų savininkų bendrijų įstatams, taip pat iki šio įstatymo įsigaliojimo įsteigtų daugiabučių gyvenamųjų namų ar kitos paskirties pastatų savininkų bendrijų įstatams, kai šie įstatai keičiami ir perregistruojami.

4. Daugiabučio gyvenamojo namo ar kitos paskirties pastato savininkų bendrijos, įsteigtos ir Juridinių asmenų registre įregistruotos iki šio įstatymo įsigaliojimo dienos, pirmininkas per 3 mėnesius nuo šio įstatymo įsigaliojimo dienos pateikia Nekilnojamojo turto registro tvarkytojui prašymą bendrijos įsteigimo ir įregistravimo Juridinių asmenų registre faktą įregistruoti Nekilnojamojo turto registre, jeigu toks faktas nebuvo įregistruotas iki šio įstatymo įsigaliojimo dienos. Bendrijos, steigiamos ir Juridinių asmenų registre įregistruojamos nuo šio įstatymo įsigaliojimo dienos iki 2015 m. sausio 1 d., pirmininkas prašymą Nekilnojamojo turto registro tvarkytojui dėl bendrijos įsteigimo ir įregistravimo Juridinių asmenų registre fakto įregistravimo Nekilnojamojo turto registre teikia per 3 mėnesius nuo bendrijos įsteigimo ir Juridinių asmenų registre įregistravimo dienos.

Skelbiu šį Lietuvos Respublikos Seimo priimtą įstatymą.

Respublikos Prezidentas

Teikia:

Aplinkos apsaugos komiteto pirmininkas	Algimantas Salamakinas